Polisie van Oos-Kaap gaan Mandaryns leerMandaryns (Foto: asiasociety.org) Die polisie in die Oos-Kaap leer van Dinsdag hoe om Mandaryns te praat in ŉ poging om die kommunikasiegaping te oorbrug wanneer beamptes Chinese gemeenskappe polisieer. Kol. Thembisile Gweyi, provinsiale koördineerder van vaardigheidsontwikkeling, het Dinsdag tydens die bekendmaking van die veldtog in Oos-Londen gesê dit volg nadat polisieminister Nkosinathi Nhleko en sy eweknie in die Chinese polisie verlede jaar ŉ ooreenkoms bereik het. Gweyi het gesê die projek sal nasionaal van stapel gestuur word, en KwaZulu-Natal en die Wes-Kaap het reeds met opleiding begin, terwyl die polisiebeamptes in die Oos-Kaap Dinsdag hul eerste klasse sou bywoon. “Altesaam 40 polisiebeamptes, uit die sektorpolisie-eenheide van 20 polisiestasies dwarsoor die Oos-Kaap, word tydens die eerste opleiding geleer hoe om Chinees te praat,” het hy gesê. Volgens hom sal die projek in twee fases plaasvind, en die eerste fase fokus op 10 polisiestasies van Oos-Londen en die voormalige Transkei-gebied. Die tweede fase sal dan op nog 10 stasies van Nelson Mandelabaai en omgewing fokus. “As die bevolkingsdigtheid in ag geneem word, bly daar meer Chinese in die Oos-Londen-gebied, en daarom begin ons hier met die projek,” het Gweyi bygevoeg. Die kursus duur voort tot 20 Oktober en die beamptes sal een keer per week, op ŉ Dinsdag, opleiding van ŉ tweetalige lid van die plaaslike Chinese gemeenskap opgelei word. Bron: Derrick Spies, News24 Lees alle vorige berigte oor Mandaryns op Maroela Media.